DA Den Europæiske Unions Tidende C 273/2

Kortfattede oplysninger fra medlemsstaterne om statsstøtte, der ydes i henhold til Kommissionens forordning (EF) nr. 736/2008 om anvendelse af EF-traktatens artikel 87 og 88 på statsstøtte til små og mellemstore virksomheder, der beskæftiger sig med produktion, forarbejdning og afsætning af fiskevarer

(EØS-relevant tekst)

2010/C 273/02

Støtte nr.: XF 12/10

Medlemsstat: Det Forenede Kongerige

Støtteydende region/myndighed: Shetland Islands Council

Støtteordningens benævnelse eller navnet på den virksomhed, der modtager ad hoc-støtte: Shetland Seafood Quality Control Grant

Retsgrundlag: Local Government in Scotland Act 2003, Section 20

Forventede årlige udgifter til ordningen: 250 000 GBP pr. år

Maksimal støtteintensitet: Støtten til laksekontrol og en ordning til genoprettelse af bestanden af helt vil blive på op til 80 % under overholdelse af støtteintensiteterne i artikel 17.

Til analysetjenester og havbrugstjenester til opgradering af faglige kvalifikationer eller udvikling af nye uddannelsesmetoder og –værktøjer vil der blive ydet støtte på op til 100 %, idet SSQC's særlige selskabsform (»company limited by guarantee«) bevirker, at ethvert overskud geninvesteres i sektoren til dens egen fordel, og at der ikke udbetales udbytte.

Støttemodtagerne skal være små og mellemstore virksomheder og skal overholde den fælles fiskeripolitik.

Ikrafttrædelse:

Ordningens eller den individuelle støttes varighed: Under ordningen kan der ydes støtte til den 31. december 2013.

Målet med støtten: Et partnerskabsaftale mellem Shetland Islands Council og Shetland Seafood Quality Control om udførelse af laksekontrol, gennemførelse af en ordning til genoprettelse af bestanden af helt, analysetjenester og havbrugstjenester. At støtte fiskeindustrierne i Shetland ved at kontrollere kvaliteten og sikkerheden ved både fangede og opdrættede fisk og skal- og bløddyr og de miljøer, hvori de fanges, opdrættes eller forarbejdes. At give Shetland Islands Council mulighed for at støtte alle fiskeribaserede aktiviteter i Shetland, som har stærke forbindelser til andre tilsvarende centre i Det Forenede Kongerige og det nordatlantiske område, og derved fungere som katalysator for formidling af bedste praksis og iværksætterånd i lokalsamfundet og bredere kredse.

Anfør, hvilken eller hvilke af artiklerne 8-24 der anvendes: Artikel 17

Aktivitet: At give Shetland Islands Council mulighed for at støtte sektoren for fanget og opdrættet fisk og skal- og bløddyr gennem bistand til foranstaltninger af almen interesse i form af at:

bidrage bæredygtigt til bedre forvaltning eller bevarelse af bestandene

forbedre kvalitet og fødevaresikkerhed

fremme partnerskab mellem forskere og operatører inden for fiskerisektoren

bidrage til at skabe åbenhed på markederne for fiskevarer og akvakulturprodukter, herunder sporbarhed

oprette netværk og udveksle oplysninger og bedste praksis mellem organisationer til fremme af ligestilling mellem mænd og kvinder og andre interessenter samt

opgradere de faglige kvalifikationer eller udvikle nye uddannelsesmetoder og –værktøjer.

Den støttetildelende myndigheds navn og adresse:

Shetland Islands Council Economic Development Unit 3 North Ness Business Park Lerwick Shetland ZE1 0LZ UNITED KINGDOM

Websted, hvor ordningen findes i sin fulde ordlyd: http://www.sdt.shetland.org/

Begrundelse: SSQC har tidligere med støtte fra Shetland Islands Council indgivet en ansøgning om finansiering fra EFF til forbedring af sin service, men dette blev udsat som følge af for stort træk på EFF. For at give SSQC mulighed for at yde den fornødne støtte inden for den tidsramme, sektoren kræver, besluttede Shetland Islands Council at opnå en dispensation i overensstemmelse med statsstøttereglerne for at sikre, at der ydes tilstrækkelig støtte til smv'erne i sektoren inden for den krævede tidsramme.

Støtte nr.: XF 13/10

Medlemsstat: Det Forenede Kongerige

Støtteydende region/myndighed: Comhairle nan Eilean Siar (Western Isles Council)

Støtteordningens benævnelse eller navnet på den virksomhed, der modtager ad hoc-støtte: Outer Hebrides Fisheries Support Scheme

Retsgrundlag: Local Government (Scotland) Act 1973, as amended and Local Government in Scotland Act 2003

Forventede årlige udgifter til ordningen: Der forventes årlige udgifter til ordningen på 25 000 GBP. Dette svarer til den forventede bruttostøtteækvivalent for ansøgninger til Outer Hebrides Fisheries Support Scheme (OHFSS).

Maksimal støtteintensitet: Støtteintensiteten vil ikke overstige den støtte, der er omhandlet i artikel 27, stk. 3, i Rådets forordning (EF) nr. 1198/2006, dvs. den vil ikke overstige 15 % af udgifterne til opnåelse af ejerskab og heller ikke et beløb på 50 000 EUR.

Den støtte, der er omfattet af denne garantiordning, er rettet mod den type garantier og underliggende transaktioner, som er relevante i forbindelse med anvendelsen af Rådets forordning (EF) nr. 736/2008.

OHFSS-bruttostøtteækvivalenten er beregnet efter den metode, der benyttes i den anmeldte støtteordning N 71/09 fra Det Forenede Kongerige for støtte i form af garantier.

Støttemodtagerne skal være små og mellemstore virksomheder og skal opfylde den fælles fiskeripolitik.

Ikrafttrædelse:

Ordningens eller den individuelle støttes varighed: Under ordningen kan der ydes støtte til den 31. december 2013

Målet med støtten: Outer Hebrides Fisheries Support Scheme (OHFSS) er en partnerskabsordning mellem Comhairle nan Eilean Siar, Royal Bank of Scotland og Western Isles Fishermen’s Association.

Ordningen tager sigte på at skabe og fastholde jobmuligheder i De Ydre Hebrider ved at fremme erhvervsudviklingen inden for fiskerisektoren.

Finansiering kan opnås i form af lånegarantier til fiskere på under 40 år, som for første gang opnår fuldt eller delvist ejerskab af et brugt fiskerfartøj.

Anfør, hvilken eller hvilke af artiklerne 8-24 der anvendes: Artikel 10

Aktivitet: Via Royal Bank of Scotland kan der opnås lån på op til 40 % til køb af et brugt fiskerfartøj, forudsat at der er tale om et lån på højst 100 000 GBP, der skal tilbagebetales inden for højst 10 år. OHFSS stiller en lånegaranti på op til 50 % af det lån, Royal Bank of Scotland yder.

Den støttetildelende myndigheds navn og adresse:

Comhairle nan Eilean Siar Sandwick Road Stornoway Isle of Lewis HS1 2BW UNITED KINGDOM

Websted, hvor ordningen findes i sin fulde ordlyd: http://www.cne-siar.gov.uk/eds/business/assistanceavailable/fls.asp

Begrundelse: Selv om Outer Hebrides Fisheries Support Scheme ville være forenelig med Den Europæiske Fiskerifond, betyder den konkurrencebaserede karakter og den tid, det tager at indhente godkendelse, hvis ansøgningen godkendes, og udbetalingerne med tilbagevirkende kraft, at denne ordning er bedre egnet til en skræddersyet statsstøtteordning, end EFF er.

Western Isles Council er fast besluttet på at yde denne bistand til fiskerisektoren og foretrækker den sikkerhed og korte behandlingstid, som dispensationsforordningen giver mulighed for.